Великден е символ на победата на доброто над злото, на тържеството на живота над смъртта
Снимка: Информационна агенция "Фокус" Благоевград. Великден е един от най-светлите християнски празници – символ на победата на доброто над злото, на тържеството на живота над смъртта. Това каза за Радио „Фокус“ – Пирин Зоя Димитрова, уредник в къща музей „Ванга“ и „Етнографски отдел“ към Исторически музей – Петрич. По думите ѝ днешният празник е един от най-големите и най-любимите от целия църковен календар. „Неслучайно ние православните християни го наричаме „Светъл Великден“, тъй като той е символ на Възкресението, на победата на доброто над злото, на тържеството на живота над смъртта. Той е нашата вяра, нашата надежда, любовта към ближния и желанието ни по-доброто да пребъде. Великден е изключително почитан и тачен православен празник от всички православни последователи на християнската вяра. Обичаите, които свързваме с Великден, са боядисването на яйцата и месенето на т.нар. обредни хлябове или сладките хлябове, които наричаме козунаци“, каза още Зоя Димитрова. По отношение на обредните практики, които се извършват на Великден, Димитрова заяви, че след като се прочете вечерната молитва и всички отци във всички храмове ни поздравят с Възкресение Христово, ние последователите на тази вяра, трябва да обърнем внимание на нашите предци – баби, дядовци, по-възрастни роднини, както и на нашите кумове. „В първите дни от Великден се приготвя специална кошничка с яйца, която трябва да занесем на нашите кумове. Подарявайки им символа на новия живот – яйцето, ние трябва да си пожелаем да сме здрави и да сме живи, да продължим да бъдем един от най-трудолюбивите“, обясни Димитрова. Тя отбеляза, че още на Великден се носят и козунаци на нашите близки, като това е изцяло свързано с вярата ни в доброто и с вярата ни във Възкресението Христово. „Ние трябва да продължим тази вяра и затова тези обредни практики трябва да се спазват“, коментира уредникът. Ливия НИНОВА© 2017 Всички права запазени. Позоваването на Информационна агенция "Фокус" е задължително!